আমেরিকায় আততায়ীর গুলিতে নিহত হলেন ঢাবির সাবেক শিক্ষার্থী
স্বপ্নপূরণের অভিযাত্রায় পাড়ি দিয়েছিলেন আমেরিকায়। কিন্তু সেই স্বপ্ন আর ছুঁতে পারলেন না ঢাকা বিশ্ববিদ্যালয়ের সাবেক শিক্ষার্থী শেখ আবির হোসেন। আততায়ীর হাতে নিহত হয়ে চিরদিনের জন্য পৃথিবী ছাড়লেন ঢাবির এই মেধাবী শিক্ষার্থী।

আজ শনিবার (৩০ ডিসেম্বর) বাংলাদেশ সময় সকাল নয়টায় আমেরিকার টেক্সাসের একটি কফিশপে আততায়ীর গুলিতে নিহত হন তিনি। আবির বিশ্ববিদ্যালয়ের সমাজকল্যাণ ও গবেষণা ইনস্টিটিউটের সাবেক শিক্ষার্থী, থাকতেন বিশ্ববিদ্যালয়ের মাস্টারদা সূর্য সেন হলে।
তার মৃত্যুর বিষয়টি নিশ্চিত করে ইন্সটিটিউটটের অধ্যাপক ড. মোহাম্মদ শাহীন খান বলেন, আমার অত্যন্ত প্রিয় ও স্নেহভাজন শিক্ষার্থী শেখ আ‌বির হোসেন আজ আনুমানিক সকাল ৯টায় আততায়ীর গুলিতে মারা গেছেন। টেক্সাসে একটি কফিশপে তাকে গুলি করে হত্যা করা হয়েছে।

‘অত্যন্ত সহজ-সরল ও মেধা‌বী ছাত্র আ‌বির স্বপ্ন দেখতেন বিশ্ববিদ্যালয়ের শিক্ষক হবেন। এজন্য বিসিএসসহ অন্য কোনো সরকারি চাকরির পরীক্ষাতে অংশগ্রহণ করেননি তিনি। কিছুদিন বেসরকারি বিশ্ববিদ্যালয়ে শিক্ষকতা ও পরবর্তীতে ব্র্যাক বিশ্ববিদ্যালয়ে গবেষণা সংশ্লিষ্ট কাজে নিয়োজিত ছিলেন আবির। এরপর চলতি বছরের জানুয়ারিতে গ্রাজুয়েট গবেষণা সহকারী হিসেবে যুক্তরাষ্ট্রের লামার বিশ্ববিদ্যালয়ে ভর্তি হন তিনি।’

অধ্যাপক শাহীন খান বলেন, “অ‌নেকটা অ‌ভিমা‌ন নি‌য়েই এই বছ‌রের জানুয়ারী‌তে আবির আ‌মে‌রিকায় পা‌ড়ি দেয় উচ্চ শিক্ষা ও উন্নত জীব‌নের আশায়। আ‌মে‌রিকার মা‌টি তার স্বপ্ন পূরণ হতে দি‌লো না। আমরা হারালাম অত্যন্ত ভদ্র ও সুন্দর ম‌নের এক‌ প্রিয় ছাত্রকে, পরিবার হারালো তাদের প্রিয়জনকে। আবিরের এ অকাল মৃত্যু মেনে নেয়া কঠিন। তাঁর মৃত্যু সংবাদ আমাদেরকে স্তব্ধ করে দিয়েছে। আল্লাহ তাঁর প‌রিবার‌কে এই শোক সহ্য করার শ‌ক্তি দিন এবং তা‌ঁকে বে‌হেশত নসীব করুন। আমিন।”

এদিকে আবিরের এমন মৃত্যুতে বিশ্ববিদ্যালয়ে বইছে শোকের মাতম। এমন মৃত্যু মানতে পারছেন না তার বন্ধু বান্ধব থেকে শুরু করে বিশ্ববিদ্যালয় পরিবারের কেউ।

স্বপ্নপূরণের অভিযাত্রায় পাড়ি দিয়েছিলেন আমেরিকায়। কিন্তু সেই স্বপ্ন আর ছুঁতে পারলেন না ঢাকা বিশ্ববিদ্যালয়ের সাবেক শিক্ষার্থী শেখ আবির হোসেন। আততায়ীর হাতে নিহত হয়ে চিরদিনের জন্য পৃথিবী ছাড়লেন ঢাবির এই মেধাবী শিক্ষার্থী।